作者:劉克莊
標題:風流子
內容:松桂各參天。石橋下，新種一池蓮。似仙子御風，來從姑射，地靈獻寶，產向藍田。曾入先生虛白屋，不喜傅朱鉛。記茂叔溪頭，深衣聽講，遠公社裡，素衲安禪。山間。多紅鶴，端相久，驀地飛去蹁躚。但蝶戲鷺翹，有時偷近旁邊。對月中乍可，伴娥孤另，牆頭誰肯，窺玉三年。俗客濃妝，安知國豔天然。